Document ID: /roh_data/filtered/fineweb-2-filterrobots_roh.jsonl.gz/29381

Tenor la Confederaziun è il privel d'attentats al WEF augmentà. Perquai haja er la polizia augmentà lur mesiras correspundentas. Tgeninas na communitgescha la polizia betg.
Dentant sajan quai cunzunt mesiras per sa proteger encunter attentaders singuls, da quels giaja il mument or il pli grond privel, conferma il commandant da la polizia chantunala Walter Schlegel.
Auters pensums da la polizia èn da controllar il traffic, segirar demonstraziuns, proteger objects impurtants sco il provediment d'aua e d'electricitad sco er la protecziun da persunas che dovran protecziun tenor dretg internaziunal. Per il spazi da l'aria è l'armada responsabla. Ella controllescha cun aviuns dal tip FA-18 e cun helicopters in radius da 46 kilometers enturn Tavau.
Danovamain 9 milliuns francs
Ils custs per garantir la segirtad al Forum mundial d'economia WEF vegnan er quest onn ad esser enturn 9 milliuns francs. Gia l'onn passà èn ils custs previs dad 8 milliuns vegnids surpassads. Il motiv per ils custs auts saja il privel da terror pli aut, ha ditg Walter Schlegel, il cumandant da la polizia chantunala grischuna. Il scenari da smanatscha il pli probabel saja il mument in'attatga da terror d'ina singula persuna u ina gruppa pitschna da persunas. Perquai valia er quest onn in dispositiv da segirezza pli sever.
RR actualitad 12:00+